הכנסת העשרים
נוסח לא מתוקן

מושב ראשון

<פרוטוקול מס' 10>
מישיבת הוועדה המסדרת

יום רביעי, כ"ד באייר התשע"ה (13 במאי 2015), שעה 20:00

<סדר היום:>
אישור כינוס הכנסת ביום חמישי לצורך כינון הממשלה ה-34 וסדרי הדיון הסיעתי – רביזיה. 

<רישום פרלמנטרי:>
איה לינצ'בסקי

הצבעה על רביזיה

<היו"ר זאב אלקין:>
ערב טוב לכל הנוכחים, אני פותח את הישיבה של הוועדה המסדרת על הרביזיה. חברת הכנסת מיכל רוזין, יש לך 3 דקות לנמק את הרביזיה. 

<מיכל רוזין:>
אני אדבר ברשותך 2 דקות ומשאירה לחברי, דב חנין, דקה נוספת להמשיך את הטיעונים. באו אלי בטענות על כך שדברתי על כנסת פרו משפחה ושכולם רוצים ללכת הביתה. אבל היא הנותנת ולא יתכן לקבוע מראש ישיבות למחר בערב ולהתלונן על כך שעכשיו אני משאירה אתכם חצי שעה נוספת עבור רביזיה, שהיא כלי פרלמנטארי חשוב בידי האופוזיציה, בעיקר וגם בידי הקואליציה.
אני חושבת שזה לא ראוי. זה לא נכון. אני כבר שומעת וכולנו שומעים דיווחים על כך שהשרים המיועדים נפגשים עם ראש הממשלה, מקבלים דיווחים. אין שום סיבה - - -

<היו"ר זאב אלקין:>
אז את יודעת לספר לי מה אני הולך להיות?

<מיכל רוזין:>
לא לפני כולם. נשחרר אותך אחרי ההצבעה ותוכל להיפגש עם נתניהו. 

<היו"ר זאב אלקין:>
עדיין לא הוזמנתי.

<מיכל רוזין:>
ממה שאני שמעתי, ראש הממשלה יודע לעבוד גם עד השעות הקטנות של הלילה וגם לקום מוקדם. לכן אין סיבה שהוא לא יוכל להיפגש, אפילו עם 30 חברי הליכוד ולספר לכל אחד מה יש לו ומה אין לו.  אני לא רואה סיבה למה לא נתכנס מחר בשעה 16:00 אחר הצהרים. שעה סבירה לחלוטין.

<היו"ר זאב אלקין:>
תכף תגלי שכיוונתי לדעת גדולים, בהקשר אחר.

<מיכל רוזין:>
חבר הכנסת אלקין, אנחנו לא עוסקים פה בנקמות ולא עוסקים בהתכתשויות. אנחנו עוסקים פה בחיים פרלמנטאריים סוערים ומוצדקים. שלושה ימים נאבקנו לא לשנות חוק יסוד בשל קפריזות של ראש הממשלה וצורך לשחד את חברי סיעת הליכוד בג'ובים פוליטיים, עשינו זאת והיינו פה למרות שהבנו שאין בזה - - - 

<דוד ביטן:>
שר זה ג'וב פוליטי?

<מיכל רוזין:>
פירוש המילה ג'וב זה תפקיד.  תפקיד פוליטי.

<דוד ביטן:>
לא משחדים אנשים להיות שרים. 

<מיכל רוזין:>
חס וחלילה. ג'וב זה לא שוחד. כבוד היושב-ראש, אנא שמור על זכות הדיבור שלי. חברי סיעתך מפריעים לי.

<היו"ר זאב אלקין:>
חברי סיעתי בשלושת הימים האלה עברו כזו השתלמות אצל חברי האופוזיציה, שלא נשאר לי מה לעשות.

<מיכל רוזין:>
טוב שכך. במקומך, הייתי משאירה את כל החדשים אתנו כל הלילה כדי ללמוד לעומק, כי הם היחידים שיהיו פה ויצטרכו לנהל את כל הדברים האלה. מכיוון ששלושה ימים נאלצנו לנסות ולהבין מה הבהילות והדחיפות של שינוי חוק יסוד ומכיוון שאנחנו לא מצליחים עדיין להבין ואני באמת מבקשת לדעת. בקשתי מחבר הכנסת יריב לוין, בקשתי מחברת הכנסת השרה לעתיד איילת שקד, אולי תסבירו לנו.

<איתן כבל:>
למה רק איילת שקד שרה לעתיד?

<היו"ר זאב אלקין:>
למה מהמרים עלי ולא על חבר הכנסת יריב לוין? הימור בטוח יותר. 

<יריב לוין:>
אני לא יודע כלום.

<מיכל רוזין:>
הוא רק מחייך מאוזן לאוזן.

<היו"ר זאב אלקין:>
יריב ואני למדנו בשנים האחרונות לחייך מאוזן לאוזן גם כשאנחנו לא יודעים כלום. זה חלק מהניסיון.

<יריב לוין:>
האמת שחייכנו כל הזמן כי לא ידענו כלום. במקרה הזה הספק הוא האושר לא התרתו.

<מיכל רוזין:>
כנראה אני לא לבד, שאני לא מצליחה לפענח את מחשבותיו של בנימין נתניהו. לא את מי שהוא עומד למנות לשר ולא מדוע צריך להשביע ממשלה ביום חמישי ב-22:00, 23:00 בלילה. אין שום סיבה לכך. אפשר לעשות את זה מחר ב-12:00 בצהרים, חבר הכנסת ביטן.

<דוד ביטן:>
הבעיה היא אלה שמועמדים, שלא יכולים לעבור את השבת בלי לדעת.

<מיכל רוזין:>
אני לא מבקשת לדחות ליום שני, אני אומרת לקדם את מחר לצהרים.

<מאיר פרוש:>
יש כאלה שטוענים שיום ראשון זה יום ירושלים, יום של אחדות, לא רוצים לראות את האופוזיציה מתכתשת עם הקואליציה. 

<מיכל רוזין:>
אני חוזרת על דברי. אני לא אומרת לאחר - - -

<היו"ר זאב אלקין:>
חברת הכנסת רוזין, אם את רוצה להשאיר משהו לחבר הכנסת חנין, את חייבת לעצור איפה שהוא.

<מיכל רוזין:>
לא נתנו לי לדבר. אני רוצה להקדים. לא לאחר, לא לבטל. להקדים את הדיון מחר ל-12:00 בצהרים. אפשר להיפגש עם חבר הכנסת יריב לוין גם ב-06:00 בבוקר, אני בטוחה שהוא יגיע.

<היו"ר זאב אלקין:>
זאת אומרת שמתוך הדאגה לילדים את מציעה שהם יפסידו יום של בית ספר בשביל ההשבעה? זו הגישה החינוכית שלך?

<מיכל רוזין:>
המליאה תתחיל ב-12:00, ההשבעה תהיה ב-15:00, 16:00 אחר הצהרים, שעה מצוינת להביא ילדים, לבוא עם כל המשפחה, לכבד את ההורים שלהם כאשר הם מושבעים לכנסת. תאמין לי שגם אתה תשמח שהילדים לא יירדמו על הספסלים האחוריים.   

<היו"ר זאב אלקין:>
מעירים לי חברים שאני עושה לך העדפה מתקנת. אם בכל זאת את רוצה שחבר הכנסת חנין ידבר, אנא סיימי.

<מיכל רוזין:>
אני מסיימת את דברי בכך שאני לא מבקשת לאחר, אלא להקדים ואני נותנת לחבר הכנסת דב חנין להמשיך.

<היו"ר זאב אלקין:>
בבקשה, חבר הכנסת חנין, שכנימוק לאותה רביזיה יסביר למה צריך לעשות הפוך, לאחר ולא להקדים. בבקשה.

<דב חנין:>
אדוני היושב-ראש, האווירה עכשיו היא מחויכת, אנחנו בשעה מאוחרת וזה בסדר גמור. בכל זאת, מאחורי הטענה שלנו יש משהו רציני שאני מציע להקשיב לו לפחות. כולנו בכנסת צריכים להתכנס למתכונת עבודה  יותר מכובדת ויותר מסודרת. אני מניח שבמקרה הזה  זה כנראה יותר מתאים לראש הממשלה, יום חמישי בערב, אבל זה כשלעצמו לא נימוק מספק. 

הכנסת צריכה לעבוד בשעות מסוימות, בימים מסוימים. המסורת הזו היא לא לטובת האופוזיציה, היא לא לטובת הקואליציה, היא לטובת הסדר. גם אנחנו, כאופוזיציה בשנים האחרונות, עושים מאמץ מצדנו למשל לוותר על דיונים ליליים אין-סופיים, שכאילו הם זכות שלנו, אבל הם לא ענייניים, הם לא משרתים שום דבר. אם אנחנו עושים מאמצים מצדנו אני חושב שגם הקואליציה צריכה לעשות מאמצים מצדה, כדי שאנחנו נתכנס למתכונת יותר סבירה. 

כל ההצעות שנשמעו פה הן יותר סבירות. ההצעה של יום שני בשעה מוקדמת בבוקר, ההצעה של יום חמישי בשעה יותר סבירה. כל ההצעות האלה סבירות יותר מההצעה האחת שעומדת בפנינו, שהיתרון היחיד שלה שהיא במקרה מסתדרת לראש הממשלה בלוח הזמנים הפוליטי שלו. תודה 

<היו"ר זאב אלקין:>
תודה רבה חבר הכנסת חנין. אתם ניסיתם לשכנע אותנו כמה ימים ברצף שהולכת להיות ממשלה לא סבירה. אז איך ממשלה לא סבירה תושבע בשעה סבירה? זה לא הגיוני. יש כשל לוגי בדבריך.

<דב חנין:>
אני מקבל אדוני היושב-ראש, שאכן רק כשמדובר בממשלה לא סבירה - - - 

<היו"ר זאב אלקין:>
אני מבקש עקביות, לפחות אצל נציגי האופוזיציה.

<מיכל רוזין:>
זה נקרא לוגיקה הפוכה. לא כל ממשלה לא סבירה מנהלת התנהלות לא סבירה. 

<היו"ר זאב אלקין:>
אנחנו חושבים שיום חמישי בערב זו שעה סבירה וכבר הייתה בשעות קודמות. הממשלה היא סבירה. אתם חושבים שהממשלה לא סבירה ומשום מה רוצים שהשעה תהיה סבירה. זו בעיה. 

<דב חנין:>
אני מבין שזו התחייבות שלך לעשות מעכשיו רק מעשים בלתי סבירים.

<היו"ר זאב אלקין:>
בעיניכם, בוודאי.  שמענו את ההנמקה ואנחנו עוברים להצבעה על הרביזיה. מי בעד הרביזיה?

הצבעה

בעד – 3

נגד – רוב 

נמנעים – אין

הרביזיה לא התקבלה.

<היו"ר זאב אלקין:>
הרביזיה נדחתה ברוב מוחלט של קולות, לכן ההחלטה נשארת בעינה.  הודעה לפני שמתפזרים, מחר בשעה 16:00 תתכנס הוועדה המסדרת כדי לאשר את חלוקת המקומות, כרגע בלי שמות אלא רק לפי מספרם של חברי סיעה, בין כל הסיעות. בוועדות הקבועות, יכול להיות שנספיק להגיע גם לוועדות הקטנות. לפחות נתכנס לאשר את המבנה של 12 הוועדות הקבועות. כמות המקומות לכל סיעה בכלל הוועדות זה מפתח לפי חישוב של היועצת המשפטית וזה חולק לכל הסיעות. באיזה ועדות בדיוק החברות, באתי בדברים עם נציגי הסיעות, יש כאלה שהסתדרתי יותר ויש כאלה שהסתדרתי פחות. נראה את זה לפי תוצאות ההצבעה כאן. תודה לכולם הישיבה נעולה. 

הישיבה ננעלה בשעה 20:20
